Broj: 711-I-2304-P-239/23-02-24

Zagreb, 27. listopada 2023.

**KATARINA RADOVIĆ**

**Pročelnica Upravnog odjela za**

**opće, pravne poslove i lokalnu**

**samoupravu**

**Općina Vir**

**Predmet: očitovanje na zahtjev**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 26. rujna 2023. godine pod brojem 711-U-7151-P-239/23-01-28 zaprimilo je zahtjev za očitovanjem koji je podnijela Katarina Radović, pročelnica Upravnog odjela za opće, pravne poslove i lokalnu samoupravu u Općini Vir.

U podnesenom zahtjevu podnositeljica postavlja upit može li član uprave-direktor trgovačkog društva u vlasništvu jedinice lokalne samouprave biti imenovan kao predstavnik te jedinice lokalne samouprave u skupštinu drugih trgovačkih društava u vlasništvu iste jedinice lokalne samouprave te ima li pravo uz plaću/naknadu za rad u trgovačkom društvu ostvariti i naknadu za obavljanje dužnosti predstavnika jedinice lokalne samouprave u skupštinama trgovačkih društava.

Povjerenstvo je u svrhu prikupljanja činjenica potrebnih za davanje očitovanja, od podnositeljice zahtjeva zatražilo da se dodatno očituje o kojem se trgovačkom društvu, u čiju bi skupštinu obveznik bio imenovan kao predstavnik jedinice lokalne samouprave, radi u konkretnom slučaju te je li to trgovačko društvo povezano s trgovačkim društvom u kojem obveznik obnaša dužnost člana uprave-direktora. Također, zatraženo je da se očituje imenuje li se obveznik u navedeno trgovačko društvo po položaju te temeljem kojih propisa se član uprave društva Vir turizam d.o.o. imenuje u skupštine ostalih trgovačkih društava.

Podnositeljica zahtjeva je na naprijed navedeno traženje Povjerenstva navela da Općina Vir ima u svom vlasništvu od 100 % pet trgovačkih društava i to: Vodovod-Vir d.o.o., Vir održavanje d.o.o., Čisti otok d.o.o., Vir zaštita d.o.o. i Vir turizam d.o.o. Nadalje, kroz svoje očitovanje ponovno je postavila upit bi li član uprave-direktor društva Vir turizam d.o.o. mogao biti imenovan u skupštine ostalih trgovačkih društava u vlasništvu Općine Vir i bi li u slučaju

potvrdnog odgovora uz plaću/naknadu koju bi imao kao direktor imao pravo i na naknadu kao član imenovan u skupštinu društva, odnosno da li osoba imenovana u skupštine trgovačkih društava u vlasništvu općine može ujedno biti član uprave-direktor jednog od trgovačkih društava u vlasništvu Općine Vir. Ujedno je istaknula da imenovanje u skupštine trgovačkih društava nije po položaju, već da se radi o imenovanju druge osobe od strane načelnika Općine Vir te da su predmetna trgovačka društva povezana poslovanjima, na način da trgovačka društva koriste usluge drugih trgovačkih društava. U odnosu na upit Povjerenstva na temelju kojih se propisa član uprave društva Vir turizam d.o.o. imenuje u skupštine ostalih trgovačkih društava, navela je da bi se odluka o imenovanju predstavnika Općine Vir u skupštinu društva donijela na temelju članka 48. stavka 1. točke 6. Zakona o lokalnoj i područnoj (regionalnoj) samoupravi.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 29. sjednici održanoj 27. listopada 2023. godine, podnositeljici daje očitovanje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. istog članka propisano je iznimno od članka 1. obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno izvanproračunskog fonda po položaju.

Dakle, navedenom zakonskom odredbom nije izričito zabranjeno članstvo u skupštinama trgovačkih društava, slijedom čega obveznik može biti imenovan u skupštine naprijed citiranih trgovačkih društava.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 160/11, 144/12, 19/13, 137/15, 123/17, 09/19, 144/20) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5.tog Zakona, osim ako posebnim zakonom nije drugačije određeno.

Člankom 7. točkom d) ZSSI-a propisano je da je obveznicima Zakona zabranjeno primiti dodatnu naknadu za poslove obavljanja dužnosti.

Međutim, kako se obveznik u ovom slučaju imenuje u skupštine ostalih trgovačkih društava kao predstavnik jedinice lokalne samouprave, budući obnaša dužnost člana uprave-direktora trgovačkog društva koje je 100% u vlasništvu Općine Vir, a koje je prema navodima podnositeljice zahtjeva i poslovanjem povezano sa ostalim trgovačkim društvima u čije se skupštine imenuje, za članstvo u navedenim skupštinama ne bi imao pravo na naknadu. Ukoliko bi primio naknadu za obavljanje navedenih poslova, isto bi bilo u suprotnosti sa citiranom odredbom članka 7.d) ZSSI-a.

Slijedom navedenog, obveznik bi samo imao pravo na naknadu putnih i drugih opravdanih troškova u obavljanju funkcije člana skupštine trgovačkih društava.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana